梅尧臣
建德新墙诗
山廨不营堵，筠篁为密篱。
初年固可蔽，晏岁不能支。
已被巢蜂蠹，复为荒葛虆。
夏雨久枯脆，秋风遂倾敧。
鸡鹜恣穿逸，牛羊来践窥。
我议欲板筑，群走皆不怡。
首吏先进白，土疏不可为。
潦雨忽暴集，涧流如突驰。
我心赜其极，斯语其见欺。
用竹乃户率，破得缘而私。
冬敛葺西角，春调完北陲。
循环日有坏，烦扰无虚寺。
介决弗尔惑，遂饬辟其基。
榛莽一芟去，畚锸能悦随。
膏润非朽壤，峭削隐金鎚。
荏苒未踰月，屹如长云垂。
疏堑备水害，既圬复蓬茨。
岂唯御貛豹，亦以防狐狸。
且有内外隔，绝闻闾巷卑。
安然兹燕息，来者勿吾隳。